

**Disciplinas específicas**

**Área de Educación física**

A área de Educación física ten como finalidade principal a competencia motriz dos alumnos e das alumnas, entendida como un conxunto de coñecementos, procedementos, actitudes e sentimentos que interveñen nas múltiples interaccións que realiza un individuo no seu medio e cos demais e que permite que o alumnado supere os diferentes problemas motrices propostos tanto nas sesión de Educación física como na súa vida cotiá; sempre de forma coherente e en concordancia ao nivel de desenvolvemento psicomotor, prestando especial sensibilidade á atención a diversidade nas aulas, utilizando estratexias inclusivas e sempre buscando a integración dos coñecementos, os procedementos, as actitudes e os sentimentos vinculados á conduta motora fundamentalmente. A competencia motriz, que non está recollida como unha das competencias clave, é fundamental para o desenvolvemento destas, especialmente as Competencias Social e Cívica, Aprender a Aprender, Sentido de Iniciativa e Espírito Emprendedor, Conciencia e Expresións Culturais e Matemática e Científico Tecnolóxica e, en menor medida, a Competencia en Comunicación Lingüística e a Competencia Dixital.

Na educación primaria, o alumnado explorará o seu potencial motor á vez que desenvolve todas as súas capacidades motrices. Isto implica mobilizar toda unha serie de habilidades motrices, actitudes e valores en relación co corpo, en diversas situacións de ensino-aprendizaxe, nas que a experiencia individual e colectiva permitan adaptar a conduta motriz a diferentes contornas.

Nesta etapa, as competencias adquiridas deben permitir comprender o seu corpo, as súas posibilidades e desenvolver as habilidades motrices básicas con complexidade crecente a medida que se progresa nos sucesivos cursos. As propias actividades axudarán ademais a desenvolver a relación cos demais, o respecto,a atención especial á igualdade de xénero, entendendo as diferenzas en canto as capacidades psicofísicas entre as nenas e os nenos, os condicionantes dos estereotipos sociais, a colaboración, o traballo en equipo, o xogo limpo, a resolución de conflitos, o recoñecemento do esforzo para lograr metas, a aceptación de regras establecidas e o desenvolvemento da iniciativa individual.

A Educación física ao longo da educación primaria ten no xogo o máis importante recurso como situación de aprendizaxe e ferramenta didáctica polo seu carácter motivador. Debemos destacar os xogos tradicionais galegos que xunto coas danzas e bailes propias de Galicia, supoñen un elemento importante de transmisión do noso patrimonio artístico e cultural ademais de fomentar as relacións interxeracionais.

A proposta curricular de Educación física permitirá organizar as aprendizaxes dos alumnos e as alumnas ao longo do paso polo sistema educativo, tendo en conta o seu nivel madurativo, a lóxica interna das diversas actividades e aqueles elementos que afectan de maneira transversal a todos os bloques como son as capacidades físicas e coordinativas, os valores sociais e individuais e a educación para a saúde.

As propostas didácticas deben incorporar a reflexión e a análise do que acontece e a creación de estratexias para facilitar a transferencia de coñecementos a outras situacións.

O traballo por competencias integra un coñecemento de base conceptual, outro relativo ás destrezas e, por último, un con gran influenza social e cultural, que implica un conxunto de valores e actitudes.

Para facilitar a concreción curricular de Educación física establécense trece criterios de avaliación que se concretizan nos estándares de aprendizaxe avaliables. Estes permitirán definir os resultados da aprendizaxes, e concretarán mediante accións o que alumnado debe saber e saber facer na área de Educación física. Estes estándares están graduados e secuenciados ao longo da etapa e, unha vez finalizada esta, deberán estar todos acadados e consolidados.

Os contidos están distribuídos en seis grandes bloques:

Bloque 1. Contidos comúns.

Bloque 2. O corpo: imaxe e percepción.

Bloque 3. Habilidades motrices.

Bloque 4. Actividades físicas artístico expresivas.

Bloque 5. Actividade física e saúde.

Bloque 6. Os xogos e as actividades deportivas.

Esta agrupación non determina métodos concretos, responde a unha forma de organizar os contidos que deben ser abordados dun xeito enlazado atendendo á configuración cíclica do ensino da área, construíndo uns contidos sobre os outros, como unha estrutura de relacións observables de forma que se facilite a súa comprensión e aplicación en contextos cada vez máis enriquecedores e complexos. Tampouco implica unha organización pechada, pola contra, permitirá organizar de diferentes maneiras os contidos, adoptando a metodoloxía máis axeitada ás características destes e do grupo de alumnos e alumnas.

Os contidos do bloque común, pola súa natureza transversal, traballaranse ao longo do curso en combinación cos contidos do resto dos bloques dado que trata aspectos como: os valores que teñen por referente o corpo, o movemento e á relación coa contorna,a educación viaria, a resolución de conflitos mediante o diálogo e aceptación das regras establecidas, o desenvolvemento da iniciativa individual e de hábitos de esforzo, as actitudes, a confianza, o uso adecuado dos materiais e espazos e a integración das Tecnoloxías da Información e Comunicación.

Como consecuencia de todo o anterior, establécense unha serie de orientacións metodolóxicas para a área que favorecerán un enfoque competencial, así como a consecución, consolidación e integración dos diferentes estándares por parte do alumnado:

A Educación física nesta etapa terá un carácter eminentemente global e lúdico, ata o punto de converter o xogo no contexto ideal para a maioría das aprendizaxes.

A selección dos contidos e as metodoloxías activas e contextualizadas deben asegurar o desenvolvemento das competencias clave ao longo de toda a etapa.

As estruturas de aprendizaxe cooperativo posibilitarán a resolución conxunta das tarefas e dos problemas, e potenciarán a inclusión do alumnado.

O profesorado debe implicarse na elaboración e deseño de diferentes tipos de materiais, adaptados aos distintos niveis e aos diferentes estilos e ritmos de aprendizaxe dos alumnos e alumnas, co obxecto de atender á diversidade na aula e personalizar os procesos de construción das aprendizaxes. Débese potenciar o uso dunha variedade de materiais e recursos, considerando especialmente a integración das Tecnoloxías da Información e a Comunicación.

Favoreceranse metodoloxías que teñan a súa base no descubrimento guiado, a resolución de problemas, o traballo por retos ou a cooperación.

Deberá buscarse a implicación das familias como un factor clave para facer dos nosos alumnos e alumnas suxeitos activos na xestión da súa saúde e na adquisición de hábitos de vida saudable.

Finalmente, é necesaria unha axeitada coordinación entre o persoal docente sobre as estratexias metodolóxicas e didácticas que se utilicen. Os equipos educativos deben formular con criterios consensuados unha reflexión común e compartida sobre a eficacia das diferentes propostas metodolóxicas.

| ÁREA | EDUCACIÓN FÍSICA | | CURSO | SEGUNDO |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| BLOQUE 1. CONTIDOS COMÚNS EN EDUCACIÓN FÍSICA | | | | |
| * a * c * d * k * m | * B1.1. Valoración e aceptación da propia realidade corporal e a dos e das demais. * B1.2. Respecto e valoración das persoas que participan no xogo sen mostrar discriminacións de ningún tipo. * B1.3. Confianza nas propias capacidades para desenvolver actitudes apropiadas e afrontar as dificultades propias da práctica da actividade física. | * B1.1. Opinar tanto desde a perspectiva de participante como de espectador ou espectadora, ante as posibles situacións conflitivas xurdidas, participando en debates, e aceptando as opinións dos e das demais. | * EFB1.1.1. Investiga, reflexiona e debate de forma guiada sobre distintos aspectos da moda e a imaxe corporal dos modelos publicitarios. | * CSC * CAA * CSIEE * CD |
| * EFB1.1.2. Explica aos seus compañeiros as características dun xogo practicado na clase. | * CCL * CAA * CSC * CSIEE |
| * EFB1.1.3. Mostra boa disposición para solucionar os conflitos de xeito razoable. | * CSC * CAA * CSIEE |
| * EFB1.1.4. Recoñece as condutas inapropiadas que se producen na práctica deportiva. | * CSC * CAA * CSIEE |
| * i | * B1.4. Utilización de medios tecnolóxicos no proceso de aprendizaxe para obter información, relacionada coa área. * B1.5. Integración das tecnoloxías da información e a comunicación no proceso de aprendizaxe. | * B1.2. Buscar e presentar Información e compartila, utilizando fontes de información determinadas e facendo uso das tecnoloxías da información e a comunicación como recurso de apoio á área. | * EFB1.2.1. Utiliza as novas tecnoloxías para localizar a información que se lle solicita. | * CD * CAA * CSIEE |
| * EFB1.2.2. Presenta os seus traballos atendendo as pautas proporcionadas, con orde, estrutura e limpeza. | * CCL * CD * CAA |
| * EFB1.2.3. Expón as súas ideas expresándose de forma correcta en diferentes situacións e respecta as opinións dos e das demais. | * CCL * CSC * CD |
| * a * k * l * n | * B1.6. Implicación activa en actividades motrices diversas, recoñecendo e aceptando as diferenzas individuais no nivel de habilidade. * B1.7. Uso correcto de materiais e espazos na práctica da Educación física. * B1.8. O coidado do corpo e a consolidación de hábitos de hixiene corporal. * B1.9. Adopción de condutas seguras ao actuar como peóns ou peoas, nas saídas polo contorno do colexio. | * B1.3. Demostrar un comportamento persoal e social responsable, respectándose a si mesmo/a e aos outros e outras nas actividades físicas e nos xogos, aceptando as normas e regras establecidas e actuando con interese e iniciativa individual e traballo en equipo. | * EFB1.3.1. Participa activamente nas actividades propostas buscando unha mellora da competencia motriz. | * CSC * CAA * CSIEE |
| * EFB1.3.2. Demostra certa autonomía resolvendo problemas motores. | * CSIEE * CAA * CCEC * CSC |
| * EFB1.3.3. Incorpora nas súas rutinas o coidado e hixiene do corpo. | * CSC * CAA |
| * EFB1.3.4. Participa na recollida e organización de material utilizado nas clases. | * CSC |
| * EFB1.3.5. Acepta formar parte do grupo que lle corresponda e o resultado das competicións con deportividade. | * CSC * CAA |
| BLOQUE 2. O CORPO: IMAXE E PERCEPCIÓN | | | | |
| * k * m | * B2.1. Aceptación da propia realidade corporal. * B2.2. Confianza nun mesmo, aumento da autoestima e a autonomía persoal. | * B2.1. Aceptar e respectar a propia realidade corporal e a dos e das demais. | * EFB2.1.1. Respecta a diversidade de realidades corporais e de niveis de competencia motriz entre os nenos e nenas da clase. | * CSC * CAA |
| * b * k | * B2.3. Estrutura corporal. Percepción, identificación e representación do propio corpo e das principais partes que interveñen no movemento (articulacións e segmentos corporais). * B2.4. Experimentación e exploración de posturas corporais diferentes, a partir das posibilidades de movemento das distintas articulacións e segmentos corporais. * B2.5. Vivencia da relaxación global como estado de quietude. Toma de conciencia da respiración e as súas fases. * B2.6. Experimentación de situacións simples de equilibrio estático e dinámico sen obxectos, sobre bases estables, e portando obxectos. * B2.7. Percepción espazo-temporal. Orientación do corpo e nocións topolóxicas básicas (dentro/fóra, arriba/abaixo, diante/detrás, preto/lonxe...). * B2.8. Afirmación da lateralidade. Recoñecemento da dominancia lateral e da dereita e esquerda propias. * B2.9. Posibilidades sensoriais (vista, oído, tacto). Experimentación, exploración e discriminación das sensacións. | * B2.2. Coñecer a estrutura e funcionamento do corpo para adaptar o movemento ás circunstancias e condicións de cada situación, sendo capaz de representar mentalmente o seu corpo na organización das accións motrices. | * EFB2.2.1. Coñece e identifica as partes do corpo propias e do compañeiro/a. | * CAA * CSC |
| * EFB2.2.2. Domina o equilibrio estático, sen axuda, variando o centro de gravidade en base de sustentación estable. | * CSC * CAA |
| * EFB2.2.3. Iníciase no equilibrio dinámico. | * CSC * CAA |
| * EFB2.2.4. Reacciona corporalmente ante estímulos sinxelos visuais, auditivos e táctiles, dando respostas motrices que se adapten ás características deses estímulos, diminuíndo os tempos de resposta. | * CAA * CSC * CSIEE |
| BLOQUE 3. HABILIDADES MOTRICES | | | | |
| * B * j * k | * B3.1. Formas e posibilidades do movemento. Experimentación de diferentes formas de execución e control das habilidades motrices básicas: desprazamentos, xiros, saltos, suspensión, lanzamentos e recepcións. * B3.2. Desenvolvemento e control da motricidade fina e a coordinación viso motora a través do manexo de obxectos. * B3.3. Resolución de problemas motores sinxelos. * B3.4. Acondicionamento físico xeral en situacións de xogo, especialmente mantemento e mellora da flexibilidade. * B3.5. Disposición favorable a participar en actividades físicas diversas aceptando as diferenzas no nivel de habilidade. * B3.6. Autonomía e confianza nas propias habilidades motrices en situacións e contornos habituais. | * B3.1. Resolver situacións motrices con diversidade de estímulos e condicionantes espazo-temporais, seleccionando e combinando as habilidades motrices básicas e adaptándoas ás condicións establecidas de forma eficaz. | * EFB3.1.1. Desprázase de distintas formas, variando os puntos de apoio, con coordinación e boa orientación espacial. | * CSC * CCEC * CAA |
| * EFB3.1.2. Salta de distintas formas, variando os puntos de apoio, amplitudes e frecuencias, con coordinación e boa orientación espacial. | * CSC * CCEE * CAA |
| * EFB3.1.3. Realiza as habilidades que impliquen manexo de obxectos con coordinación dos segmentos corporais, iniciando os xestos axeitados. | * CSC * CCEE * CAA |
| * EFB3.1.4. Realiza xiros sobre o eixo lonxitudinal variando os puntos de apoio, con coordinación e boa orientación espacial. | * CSC * CCEE * CAA |
| * EFB3.1.5. Equilibra o corpo en distintas posturas intentando controlar a tensión, a relaxación e a respiración. | * CSC * CAA * CSIEE |
| BLOQUE 4. ACTIVIDADES FÍSICAS ARTÍSTICO EXPRESIVAS | | | | |
| * b * d * j * k * m * o | * B4.1. Descubrimento e exploración das posibilidades expresivas do corpo e do movemento. Sincronización do movemento con estruturas rítmicas sinxelas. Ritmos baseados na introdución de acentos nunha cadencia, ritmos baseados na duración dos intervalos (curtos ou longos). * B4.2. Execución de bailes ou danzas sinxelas representativas da cultura galega e doutras culturas, asociando o movemento corporal ao ritmo. * B4.3. Imitación de personaxes, obxectos e situacións. * B4.4. Participación en situacións que supoñan comunicación corporal. Recoñecemento das diferenzas no modo de expresarse. * B4.5. Desinhibición na exteriorización de emocións e sentimentos a través do corpo, o xesto e o movemento. | * B4.1. Utilizar os recursos expresivos do corpo e o movemento, comunicando sensacións e emocións. | * EFB4.1.1. Representa personaxes e situacións, mediante o corpo e o movemento con desinhibición e espontaneidade. | * CCEC * CSC * CAA |
| * EFB4.1.2. Reproduce corporalmente una estrutura rítmica sinxela. | * CCEC * CSC * CAA |
| * EFB4.1.3. Realiza bailes e danzas sinxelas representativas da cultura galega e doutras culturas. | * CCEC * CAA * CSC * CSIEE |
| BLOQUE 5. ACTIVIDADE FÍSICA E SAÚDE | | | | |
| * a * b * k | * B5.1. Identificación e práctica de hábitos básicos de hixiene corporal (aseo, roupa e calzado), alimentarios e posturais, relacionados coa actividade física. * B5.2. Relación da actividade física co benestar da persoa. * B5.3. Mobilidade corporal orientada á saúde. | * B5.1. Coñecer os efectos do exercicio físico, a hixiene, a alimentación e os hábitos posturais sobre a saúde e o benestar. | * EFB5.1.1. Cumpre as normas básicas do coidado do corpo en relación coa hixiene, con autonomía. | * CSIEE * CAA |
| * EFB5.1.2. Adopta hábitos alimentarios saudables. | * CSC * CSIEE * CAA |
| * EFB5.1.3. Incorpora á súa rutina diaria a actividade física como axente de saúde. | * CSC * CAA * CSIEE |
| * k | * B5.4. Respecto das normas de uso de materiais e espazos na práctica de actividade física para evitar accidentes. * B5.5. Respecto ás persoas que participan no xogo, sen mostrar discriminacións de ningún tipo. | * B5.2. Coñecer a importancia das medidas de seguridade na práctica da actividade física. | * EFB5.2.1. Identifica e sinala os riscos individuais e colectivos daquelas actividades físicas que vai coñecendo e practicando. | * CAA * CSC |
| BLOQUE 6. OS XOGOS E ACTIVIDADES DEPORTIVAS | | | | |
| * a * b * k * m | * B6.1. Descubrimento da cooperación e a oposición con relación ás regras de xogo. Aceptación de distintos papeis no xogo. * B6.2. Recoñecemento e aceptación das persoas que participan no xogo, aceptando o reto que supón opoñerse ao outro sen que iso derive en situacións de rivalidade ou menosprezo. * B6.3. Comprensión das normas de xogo e cumprimento voluntario destas. * B6.4. Confianza nas propias posibilidades e esforzo nos xogos, con aceptación das limitacións persoais. | * B6.1. Coñecer tácticas elementais dos xogos aplicando as regras en situación de cooperación e de oposición. | * EFB6.1.1. Pon en práctica as tácticas elementais dos xogos. | * CSC * CSIEE * CAA |
| * EFB6.1.2. Utiliza as regras dos xogos en situación de cooperación e oposición. | * CAA * CSIEE * CSC |
| * d * k * m * o | * B6.5. O xogo como actividade común a todas as culturas. * B6.6. Coñecemento e práctica dalgúns xogos de Galicia. Descubrimento de xogos interculturais. * B6.7. Práctica de xogos libres e organizados. | * B6.2. Coñecer a diversidade de actividades físicas, lúdicas, deportivas, en especial as de Galicia. | * EFB6.2.1. Practica xogos libres e xogos organizados, recoñecendo as súas características e diferenzas. | * CCEE * CAA * CSC |
| * EFB6.2.2. Investiga e coñece xogos tradicionais de Galicia. | * CCEC * CD * CAA * CSC |
| * EFB6.2.3. Realiza distintos xogos tradicionais de Galicia seguindo as regras básicas. | * CCEC * CSC * CAA |
| * k * l * m * o | * B6.8. Xogos de aire libre no parque ou en contornos naturais próximos ao colexio. Exploración e gozo da motricidade ao aire libre, respectando a natureza. | * B6.3. Manifestar respecto cara ao contorno e o medio natural nos xogos e actividades ao aire libre. | * EFB6.3.1. Realiza actividades no medio natural. | * CSC * CAA |
| * EFB6.3.2. Coñece o coidado e respecto do medio ao efectuar algunha actividade fóra do centro. | * CSC * CAA |